## Rješenje Hrvatske agencije za poštu i elektroničke komunikacije klasa: UP/I-344-01/09-01/1151, urbroj: 376-09-14-01 od 3. ožujka 2009.

### NN 66/2009 (8.6.2009.), Rješenje Hrvatske agencije za poštu i elektroničke komunikacije klasa: UP/I-344-01/09-01/1151, urbroj: 376-09-14-01 od 3. ožujka 2009.

66 08.06.2009 Rješenje Hrvatske agencije za poštu i elektroničke komunikacije klasa: UP/I-344-01/09-01/1151, urbroj: 376-09-14-01 od 3. ožujka 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

1570

Na temelju članka 12. st. 1. t. 26., članka 14. st. 4., članka 17. st. 2. t. 7., članka 89. st. 7. i članka 125. Zakona o elektroničkim komunikacijama (»Narodne novine« br. 73/08), u svrhu usklađenja uvjeta dodjele i uporabe radijskih frekvencija trgovačkog društva Wimax Telecom d.o.o., Zagreb, Bednjanska 8, za jedinstveno područje koje se sastoji od dvije susjedne županije: Brodsko-posavske i Vukovarsko-srijemske županije, Vijeće Hrvatske agencije za poštu i elektroničke komunikacije je po službenoj dužnosti na sjednici održanoj 3. ožujka 2009. godine donijelo

RJEŠENJE

1. Trgovačkom društvu Wimax Telecom d.o.o., Zagreb, Bednjanska 8, u svrhu usklađenja uvjeta dodjele i uporabe radijskih frekvencija sa Zakonom o elektroničkim komunikacijama i podzakonskim propisima za jedinstveno područje koje se sastoji od dvije susjedne županije: Brodsko-posavske i Vukovarsko-srijemske županije, izdaje se dozvola za uporabu radijskih frekvencija za blok frekvencija 3427.5 – 3448.5 / 3527.5 – 3548.5 MHz širine 2x21.

2. Dozvola iz točke 1. ovog rješenja propisuje uvjete dodjele i uporabe radiofrekvencijskog spektra iz točke 1. ovog rješenja.

3. Danom izdavanja dozvole iz točke 1. ovog rješenja prestat će važiti odluka Vijeća Hrvatske agencije za telekomunikacije (klasa: UP/I-344-05/07-01/7955, urbroj: 376-08-11-01) od 21. prosinca 2007. g.

4. Ovo rješenje objavit će se u »Narodnim novinama«.

Obrazloženje

Vijeće Hrvatske agencije za telekomunikacije je povodom zahtjeva trgovačkog društva Wimax Telecom d.o.o. na sjednici održanoj 21. prosinca 2007. godine donijelo odluku o dodjeli koncesije (klasa: UP/I-344-05/07-01/7955, urbroj: 376-08-11-01) za uporabu frekvencija za obavljanje javnih govornih i podatkovnih usluga u nepokretnoj telekomunikacijskoj mreži uz uporabu radiofrekvencijskog spektra za jedinstveno područje koncesije koje se sastoji od dvije susjedne županije: Brodsko-posavske i Vukovarsko-srijemske županije trgovačkom društvu Wimax Telecom d.o.o. (u daljnjem tekstu: odluka). Koncesija je dodijeljena na razdoblje od 8 godina. Sukladno točki 2. odluke trgovačkom društvu Wimax Telecom d.o.o. dan je na uporabu blok frekvencija 3427.5 – 3448.5 / 3527.5 – 3548.5 MHz širine 2×21 MHz.

Hrvatska agencija za poštu i elektroničke komunikacije (u daljnjem tekstu: Agencija) i trgovačko društvo Wimax Telecom d.o.o. su 11. prosinca 2008. g. sklopili Ugovor o koncesiji za frekvenciju za obavljanje telekomunikacijskih usluga u nepokretnoj telekomunikacijskoj mreži uz uporabu radiofrekvencijskog spektra na jedinstvenom području koje se sastoji od dvije susjedne županije: Brodsko-posavske i Vukovarsko-srijemske županije.

Člankom 125. st. 1. Zakona o elektroničkim komunikacijama (u daljnjem tekstu: ZEK) propisano je da dozvole za uporabu radiofrekvencijskog spektra, izdane prema propisima koji su važili do stupanja na snagu ZEK-a, važe do isteka roka na koji su izdane, a radijske postaje ili radijske frekvencije mogu se upotrebljavati do isteka navedenog roka, uz uvjete utvrđene u tim dozvolama koji nisu u suprotnosti s odredbama ZEK-a. Stavkom drugim navedenog članka propisano je da će Agencija, po službenoj dužnosti ili na zahtjev nositelja dozvola iz stavka 1. navedenog članka, uskladiti uvjete dodjele i uporabe radijskih frekvencija, utvrđene u dozvolama iz stavka 1. navedenog članka, te prema potrebi izdati nove dozvole za uporabu radiofrekvencijskog spektra u skladu s odredbama ZEK-a.

Trgovačkom društvu Wimax Telecom d.o.o. je temeljem važećih propisa dodijeljena koncesija te dan na uporabu blok frekvencija 3427.5 – 3448.5 / 3527.5 – 3548.5 MHz širine 2x21 MHz. Stupanjem na snagu ZEK-a i podzakonskih propisa donesenih na temelju ZEK-a došlo je do izmjene propisa vezano uz dodjelu radiofrekvencijskog spektra u frekvencijskom pojasu 3410 – 3600 MHz, te je propisano da se za navedeni radiofrekvencijski spektar izdaje pojedinačna dozvola za uporabu radiofrekvencijskog spektra. Stoga, u svrhu usklađivanja uvjeta dodjele i uporabe radijskih frekvencija dodijeljenih trgovačkom društvu Wimax Telecom d.o.o., istome je potrebno izdati dozvolu za uporabu radiofrekvencijskog spektra. Nadalje, člankom 89. st. 7. ZEK-a propisano je da se uvjeti dodjele i uporabe radiofrekvencijskog spektra određuju u dozvoli. Slijedom navedenog, Vijeće Hrvatske agencije za poštu i elektroničke komunikacije (u daljnjem tekstu: Vijeće Agencije) je odlučilo kao u točkama 1., 2. i 3. ovog rješenja.

Temeljem članka 14. st. 4. ZEK-a, Agencija je dužna objaviti odluke Agencije u »Narodnim novinama«, te je odlučeno kao u točki 4. ovog rješenja.

Slijedom svega navedenog, Vijeće Agencije je, sukladno članku 12. st. 1. t. 26., članku 14. st. 4., članku 17. st. 2. t. 7., članku 89. st. 7. i članku 125. ZEK-a, odlučilo kao u dispozitivu.

UPUTA O PRAVNOM LIJEKU

Protiv ovog rješenja ne može se izjaviti žalba, ali se može pokrenuti upravni spor pred Upravnim sudom Republike Hrvatske u roku od 30 dana od dostave ovog rješenja.

Klasa: UP/I-344-01/09-01/1151

Urbroj: 376-09-14-01

Zagreb, 3. ožujka 2009.

Predsjednik Vijeća Agencije
Gašper Gaćina, dipl. ing. el., v. r.

Rješenje, NN 66/2009-1570